Ҳаётой Мӯъминова

Ҳаётой (Ҳаётхон) Аслоновна Муминова (тав. 24 декабри 1962, шаҳри Турсунзода) — сарояндаи машҳури тоҷик, Ҳунарпешаи халқии Тоҷикистон (2011), номзади илмҳои таърих (2015), дотсент (2024), профессор. Ӯ аз маъруфтарин чеҳраҳои санъати иҷрокунандагии тоҷик ва олими соҳаи санъатшиносӣ мебошад.

 Зиндагинома 
Ҳаётой Муминова 24 декабри соли 1962 дар шаҳри Турсунзода ба дунё омадааст. Фаъолияти ҳунарии ӯ ҳанӯз аз овони мактабхонӣ бо муваффақият дар озмуни ҷумҳуриявии «Бӯстон-2» (1977) оғоз шуда буд.

 Таҳсил 
Соли 1985 Донишкадаи давлатии санъати Тоҷикистон ба номи Мирзо Турсунзодаро хатм кардааст. Ӯ дар факултаи иҷрокунандагӣ, шӯъбаи «Мусиқии шарқ» бо ихтисоси сарояндаи шашмақом ва омӯзгор таҳсил намудааст. Дар донишкада ӯ дар синфи Ҳунарпешаи халқии Тоҷикистон Барно Исҳоқова сабақ омӯхта, нозукиҳои ҳунари шашмақомхониро аз ин устоди мумтоз фаро гирифтааст.

 Фаъолияти ҳунарӣ ва касбӣ 
Фаъолияти касбии ӯ марҳилаҳои гуногуни эҷодӣ ва роҳбариро дар бар мегирад:
 1982—1984: Ҳамсарои Ансамбли «Шашмақом»-и Кумитаи телевизион ва радиои назди Ҳукумати РСС Тоҷикистон.
 1985—1986: Солисти ансамбли бонувони рубобнавози «Чаман»-и Филармонияи давлатии Тоҷикистон.
 1986—1990: Солисти ансамбли фолклорӣ-этнографии «Ганҷина»-и Филармонияи давлатии Тоҷикистон.
 1991—1995: Роҳбари бадеии Студияи консертии «Сайидон».
 1995—2016: Роҳбари бадеии ансамбли бонувони рубобнавози «Чаман»-и Филармонияи давлатии Тоҷикистон.

 Қаҳрамонии Чернобил 
Моҳи апрели соли 1986, ҳангоми сафари ҳунарӣ дар Украина, шоҳиди фоҷиаи Нерӯгоҳи атомии Чернобил гашт. Ӯ ва ҳамсафони ҳунариаш 55 рӯз дар минтақаи хатарнок монда, барои бартарафкунандагони садама консертҳо доданд. Барои ин ҷасорат соли 2022 бо медали «Қаҳрамони Чернобил» сарфароз шуд. Бар асари таъсири радиатсия, ӯ маъюби гурӯҳи сеюм мебошад.

 Фаъолияти илмӣ ва омӯзгорӣ 
Ҳаётой Муминова яке аз олимони пешсафи соҳаи санъатшиносӣ дар кишвар аст:
 Аз соли 2007: Омӯзгор дар Донишкадаи давлатии фарҳанг ва санъати Тоҷикистон ба номи Мирзо Турсунзода, кафедраи сарояндагии халқӣ.
 2015: Ҳимояи рисолаи номзадӣ дар мавзуи «Саҳми бонувон дар рушди фарҳанги мусиқии Тоҷикистон».
 2024: Соҳиби унвони илмии дотсент аз рӯйи тахассуси «санъатшинос».
 Ҳоло ба ҳайси профессори кафедра фаъолият намуда, дар Консерваторияи миллии Тоҷикистон ба номи Т. Сатторов низ дарс медиҳад.
 Ӯ муаллифи зиёда аз 50 мақолаи илмиву оммавӣ ва 20 кори илмии соҳавӣ мебошад.

 Осор 
 Муминова Х. А. Вклад женщин в развитие музыкальной культуры Таджикистана (во второй половине ХХ и в нач. ХХI вв.). — Д., 2018.
 Муминова Х. А. Рушди санъати сарояндагии касбӣ дар даврони истиқлолият. — Д., 2020.
 Муминова Х. А. Сурудхонии гурӯҳӣ (дастури таълимӣ-методӣ). — Д., 2021.

 Ҷоизаҳо 
 Ҳунарпешаи халқии Тоҷикистон (2011);
 Ҳунарпешаи шоистаи Тоҷикистон (1997);
 Медали «Қаҳрамони Чернобил» (2022);
 Лауреати фестивали «Баҳори апрел» дар Кореяи Шимолӣ (2007).

 Эзоҳ 

 Пайвандҳои беруна 
 «Дар санъат ё аввал бош, ё набош» — Мусоҳиба дар Pressa.tj
 «Ордкашии Ҳаётой дар сарҳад» — Sputnik Тоҷикистон
 Гузориши видеоии Радиои Озодӣ

Гурӯҳ:Сарояндагони Тоҷикистон
Гурӯҳ:Ҳунарпешагони халқии Тоҷикистон
Гурӯҳ:Зодагони Турсунзода
Гурӯҳ:Олимони Тоҷикистон